**Premis “Pajaritas Azules” de l’Associació Espanyola de Fabricants i Empreses de Pasta, Paper i Cartró**

**L’Ajuntament del Prat, premiat per la gestió en la recollida de paper i cartró**

**L’Ajuntament del Prat és un dels 8 ajuntaments catalans que han estat reconeguts amb aquests guardons, reconeguts com a Premis Europeus de Reciclatge del Paper.**

L'Ajuntament del Prat ha estat guardonat amb un dels premis “[Pajaritas azules](http://www.aspapel.es/content/36-ayuntamientos-reciben-las-pajaritas-azules-del-reciclaje-de-papel-y-carton%22%20%5Ct%20%22_blank)” en la seva tercera edició, que organitza [ASPAPEL](http://www.aspapel.es/) (*Asociación Española de Fabricantes  y Empresas de Pasta, Papel y Cartón*). El guardó reconeix la feina i el compromís dels consistoris i de la ciutadania amb la recollida selectiva de paper i cartró.

El tinent d’alcalde de Seguretat Ciutadana, Manteniment i Serveis Urbans del Prat, Joaquim Bartolomé, ha recollit el guardó en l’acte d’entrega de premis, que s’ha celebrat aquest dijous 7 de febrer a Madrid. L’acte l’ha presidit Teresa Ribera, ministra per a la Transició Ecològica, i Jordi Mercader, president d’ASPAPEL.

A l’hora de concedir el guardó a l’Ajuntament del Prat, el Programa Pajaritas azules ha tingut en consideració, entre d’altres aspectes, la gestió de la recollida amb plànol i rutes programades; la relació de contenidors en funció d’ubicació i tipologia; la disposició de recollida de cartró als comerços i en dependències municipals; i el fet que es compti amb dades concretes i segregades de cadascuna de les recollides.

En aquesta convocatòria dels guardons, reconeguts com a Premis Europeus de Reciclatge del Paper, s’ha reconegut la tasca de 40 ajuntaments i ens locals. Per comunitats autònomes, Catalunya, juntament amb Andalusia, encapçalen la classificació, amb 8 ajuntaments i ens locals guardonants.

Pajaritas azules és un programa d’ASPAPEL d’assessorament, avaluació i reconeixement de la qualitat de la gestió municipal en la recollida selectiva per al reciclatge de paper i cartró. Els premis tenen tres categories per premiar l’excel·lència en la recollida de paper i cartró. Segons el nivell i els avenços assolits per cada municipi, els ens locals poden rebre una, dues o tres “pajaritas” (el màxim reconeixement). En el cas de l’Ajuntament del Prat, ha guanyat per segon any consecutiu el premi de dues “pajaritas”.

**El Prat de Llobregat, 8 de febrer de 2019**